मुरगांवः मेर्सीस वाडे तळ्यांत मानगें दिशिल्ल्यान लोकां मदीं भिरांतीचें वातावरण पातळ्ळां. रान खात्याच्या अधिकाऱ्यांनी मानग्याचेर ताकतिकेन उपाय येवजण करची, अशी ह्या वाठारांतल्या लोकांनी मागणी केल्या.
 मेर्सीस वाडे वाठारांतल्या साळकार कॉलनी लागसार आशिल्ल्या तळ्यांत कांय जाणांक काल मानगें दिसलें. दनपारां तें अचकीत उदकांतल्यान भायर सरून रस्त्याचेर आयिल्ल्यान ह्या रस्त्या वयल्यान येवप्या वचप्यांची भियेवन गुळी जाली.
 हे आदींय ह्याच तळ्यांत मानगें दिशिल्ल्याचें कांय जाणांनी सांगलें. मात कागाळ करून लेगीत अजून मेरेन कसलीच उपाय येवजण करूंक नाशिल्ल्याचेंय तांणी सांगलें. ह्या प्रकरणांत रान खात्याच्या अधिकाऱ्यांनी ताकतिकेन दखल घेवन उपाय येवजण आंखची. ह्या वाठारांत शाळा आसा. जर हे शाळे कडेन येवन मानगें रावलें जाल्यार व्हड दुर्घटणां घडपाक शकता, अशो भंय ह्या वाठारांतल्या लोकांनी उक्तायलो. मजगतीं, वास्को वाठारांत दोन कडेन मानगीं दिसल्यांत. हे आदीं सासमोळें बायणा वाठारांत एका तळ्यांत मानगें दिशिल्लें. त्या मानग्याक धरपाक रान खात्याक अजून येस येवंक ना.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 